b'\n_START_ARTICLE_\nVyro orgazmas\n_START_PARAGRAPH_\nVyro orgazmas \xe2\x80\x93 orgazmas, kur\xc4\xaf patiria vyras. Tai da\xc5\xbeniausiai susij\xc4\x99 su spermos i\xc5\xa1siver\xc5\xbeimu \xe2\x80\x93 ejakuliacija, kurios biologinis tikslas \xe2\x80\x93 moters apvaisinimas. Bendrai vyro orgazmas trunka nuo keli\xc5\xb3 iki keliolikos sekund\xc5\xbei\xc5\xb3, vyras da\xc5\xbenai praranda savikontrol\xc4\x99 ir laiko poj\xc5\xabt\xc4\xaf, \xc4\xafsitempia viso k\xc5\xabno raumenys, o pasibaigus ejakuliacijai \xe2\x80\x93 atsipalaiduoja. Dauguma vyr\xc5\xb3 prie\xc5\xa1 pat orgazm\xc4\x85 siekia varp\xc4\x85 \xc4\xafstumti kiek \xc4\xafmanoma giliau moteriai mak\xc5\xa1tin, o paties orgazmo metu sustabdo frikcinius judesius ir sustingsta.\n_START_SECTION_\nFiziologija\n_START_PARAGRAPH_\nLytiniam susijaudinimui pasiekus vir\xc5\xa1\xc5\xabn\xc4\x99, vyras varpos galvut\xc4\x97je pajunta plintant maloni\xc4\x85 \xc5\xa1ilum\xc4\x85 ir kutenim\xc4\x85; \xc5\xa1ie poj\xc5\xab\xc4\x8diai apima vis\xc4\x85 varp\xc4\x85, gakt\xc4\x85 ir tarpviet\xc4\x99. Fiziologi\xc5\xa1kai \xc5\xa1iuos poj\xc5\xab\xc4\x8dius s\xc4\x85lygoja s\xc4\x97klos i\xc5\xa1siliejimas i\xc5\xa1 prie\xc5\xa1in\xc4\x97s liaukos ir s\xc4\x97klid\xc5\xbei\xc5\xb3 \xc4\xaf s\xc4\x97klin\xc4\xaf kanal\xc4\x97l\xc4\xaf. Tai yra pirmo orgazmo faz\xc4\x97 \xe2\x80\x93 vyras pajunta nei\xc5\xa1vengiam\xc4\x85 s\xc4\x97klos i\xc5\xa1siver\xc5\xbeim\xc4\x85._NEWLINE_Antroji faz\xc4\x97 prasideda po 2-3 sekund\xc5\xbei\xc5\xb3: ritmi\xc5\xa1ki s\xc4\x97klin\xc4\xaf kanal\xc4\x97l\xc4\xaf ir varpos \xc5\xa1lapl\xc4\x97s kanal\xc4\x85 gaubian\xc4\x8di\xc5\xb3 raumen\xc5\xb3 susitraukimai, stumiantis s\xc4\x97kl\xc4\x85 i\xc5\xa1 \xc5\xa1lapl\xc4\x97s kanalo. Pirmieji 3-4 susitraukimai vyksta 0,8 sekund\xc4\x97s intervalu (kaip ir moters orgazmas), v\xc4\x97liau jie silpn\xc4\x97ja ir intervalai tarp j\xc5\xb3 ilg\xc4\x97ja. Kartu su s\xc4\x97klinio latako ir \xc5\xa1lapl\xc4\x97s raumenimis susitraukia ir gaktos ir i\xc5\xa1ang\xc4\x99 gaubiantys raumenys. I\xc5\xa1 viso susitraukim\xc5\xb3 gali b\xc5\xabti (priklausomai nuo orgazmo intensyvumo) 5-12._NEWLINE_Daugeliui vyr\xc5\xb3 pirmieji 2-3 spermos pli\xc5\xabpsniai teikia did\xc5\xbeiausi\xc4\x85 malonum\xc4\x85, kadangi raumenys tuo metu susitraukia stipriausiai ir spermos i\xc5\xa1siver\xc5\xbeia daugiausiai. Jeigu varpa prie\xc5\xa1 pat orgazm\xc4\x85 i\xc5\xa1traukiama i\xc5\xa1 mak\xc5\xa1ties, tai sperma gali nuskrieti metro atstumu ir toliau. Paskesni s\xc4\x97klos pli\xc5\xabpsniai silpnesni, kadangi silpn\xc4\x97ja raumen\xc5\xb3 susitraukimai, ma\xc5\xbe\xc4\x97ja besiver\xc5\xbeian\xc4\x8dios s\xc4\x97klos spaudimas \xc4\xaf \xc5\xa1lapl\xc4\x97s sieneles. Galiausiai sperma jau nebesiver\xc5\xbeia, o pama\xc5\xbeu i\xc5\xa1teka._NEWLINE_Pasibaigus ejakuliacijai, vyro susijaudinimas greitai nusl\xc5\xabgsta, varpa praranda standum\xc4\x85 (pranyksta erekcija), prasideda refrakcinis laikotarpis.'